Feeskaartjies het vlerke | Netwerk24
Feeskaartjies het vlerke
Karen Zoid vier 20 jaar in die bedryf. Ondersteuners sal vinnig moet spring om nog kaartjies vir haar vertoning saam met die Kaapse filharmoniese orkes te bekom.
Minder as 30 dae bly oor voor die begin van die Toyota US Woordfees en die kaartjieverkope is reeds bykans 12% hoër as op dieselfde tydstip verlede jaar.
Verskeie aanbiedings is reeds uitverkoop.
Hier is 'n paar van die topverkopers in verskillende genres:
Kamphoer: Die Verhaal Van Susan Nell is gegrond op die ware verhaal van Susan Nell, wat in die Anglo-Boereoorlog in 'n konsentrasiekamp verkrag en vir dood agtergelaat is, maar wie se paaie later weer met dié van haar verkragter kruis. Van die agt geskeduleerde vertonings is reeds meer as 50% uitverkoop.
Valsrivier, 'n verwerking van Dominique Botha se bekroonde roman deur Saartjie Botha met Janice Honeyman as regisseur en Anna-Mart van der Merwe en Tinarie van Wyk Loots in die rolverdeling.
Die vermoeienis van vlerke, 'n Afrikaanse vertaling van Lara Foot se internasionaal bekroonde The Inconvenience of Wings, 'n boeiende blik op die impak van gemoedsteurnisse op 'n gesin.
Op die Kinderfeesprogram is Huppelkind tans die topverkoper. Poppe en topstemme (Joanie Combrink, Stian Bam en ander) gee nuwe lewe aan W.O. Kühne se klassieke verhale onder regie van Marthinus Basson.
Karen Zoid 20 jaar pops: Karen vier haar 20ste jaar in die bedryf met die Kaapse Filharmoniese Orkes.
Die Golden Circle-kaartjies is reeds uitverkoop, maar daar is nog baie plek in die oop ruimte.
Karoo Suite 2, Karoonagte is Deon Meyer en Coenie de Villiers se opvolgproduksie van hul gewilde Karoo Suite.
Universiteitskoor Stellenbosch: Etensuurkonserte. Die Stellenbosch Universiteitskoor beklee die sesde agtereenvolgende jaar die eerste plek op die Interkultur-ranglys van 1 000 internasionale kore.
Brahms Requiem , Johannes Brahms se belangrikste geestelike werk vir koor, orkes en soliste, Ein deutsches Requiem, word uitgevoer deur die Libertas-koor en -orkes.
Die Forelle : Kwintette vir klavier en strykers. Die sukses van Schubert se lied "Die Forelle" het gelei tot 'n ikoniese kamermusiekwerk.
Skrywers - langtafel : Twaalf skrywers sit saam met gaste by 'n lang tafel aan met onder andere China Mouton, die New Yorker Suketu Mehta, die Skot Damian Barr, Fatima Dike, Fred Khumalo, Jolyn Phillips en Marita van der Vyver.
Adriaan & Agrizzi : "Geseën" deur Bosasa . Adriaan Basson en Bosasa se eertydse bedryfshoof, Angelo Agrizzi, in 'n uitpraatsessie met Jacques Pauw.
Poppie Nongena, Christiaan Olwagen se verfilming van Elsa Joubert se klassieke roman, het 12 pryse by die 2019-kykNET-Silwerskermfees gewen.
Die verhaal van Racheltjie de Beer, 'n herverbeelding van dié geliefde legende gegrond op die roman van Brett Michael Innes met Stian Bam, Sandra Prinsloo en Marius Weyers.
Die Filosofiekafee is al 'n feesinstelling. Stan du Plessis is die seremoniemeester en Louise du Toit, Vasti Roodt, Hannes Smit en Anton van Niekerk is die filosowe wat mekaar en die gehoor met tong-in-die-kies-argumente om die bos lei.